ศธ.รับลูกหักเงินเดือนคืนกองทุนเงินกู้ยืม ให้ส่วนลดจูงใจลูกหนี้ กยศ.-กรอ. ทปอ.ประสานเสียงย้ำสมาชิกอีกรอบ
จากกรณีกองทุนเงินให้กู้ยืมเพื่อการศึกษา (กยศ.) ใช้มาตรการยึดทรัพย์ผู้ค้างชำระหนี้ โดยยึดทรัพย์ไปแล้ว 788 ราย และมีผู้เข้าข่ายถูกยึดทรัพย์อีก 4,175 ราย เป็นเงิน 109 ล้านบาทนั้น ศ.ดร.ประสาท สืบค้า อธิการบดีมหาวิทยาลัยเทคโนโลยีสุรนารี (มทส.) ในฐานะประธานที่ประชุมอธิการบดีแห่งประเทศไทย (ทปอ.) กล่าวว่า การใช้มาตรการยึดทรัพย์ของ กยศ. ถือเป็นกรณีตัวอย่างที่ดีให้แก่รุ่นน้องที่อาจจะไม่ปฏิบัติตามเงื่อนไขที่ได้ตกลงไว้กับทาง กยศ. คือ เมื่อสำเร็จการศึกษาแล้ว 2 ปี ต้องนำเงินมาชำระหนี้คืน ซึ่งตนก็เข้าใจ กยศ.ที่ต้องมีการกำหนดมาตรการต่างๆ เพื่อให้ได้เงินคืน อีกทั้งตามกฎหมาย หาก กยศ. ไม่ทำอะไรและปล่อยให้คดีความหมดอายุ ก็จะถือว่าบกพร่องต่อหน้าที่ แต่ในทางปฏิบัติแม้จะยึดทรัพย์แต่ก็อาจจะมาพูดคุยกัน เพื่อผ่อนผันชำระหนี้คืนได้,ประธาน ทปอ.กล่าวต่อว่า ในส่วนของ ทปอ.ได้ขอให้มหาวิทยาลัยที่เป็นสมาชิก ทปอ. จัดกิจกรรมรณรงค์ให้นิสิตนักศึกษาเห็นความสำคัญของการชำระเงินคืน กยศ.และ กองทุนเงินกู้ยืมเพื่อการศึกษาที่ผูกกับรายได้ในอนาคต (กรอ.) เพื่อให้โอกาสรุ่นน้องได้มีโอกาสศึกษาต่อ ดังนั้น ทุกคนต้องมีความรับผิดชอบและมีวินัย เมื่อเรียนจบก็ต้องชำระหนี้คืน ซึ่งการประชุม ทปอ. วันที่ 25 ต.ค.นี้ ที่มหาวิทยาลัยนเรศวร ตนจะกำชับเรื่องนี้อีกครั้ง,ด้าน รศ.นพ.กำจร ตติยกวี ปลัดกระทรวงศึกษาธิการ (ศธ.) กล่าวว่า กยศ.ควรมีมาตรการที่เข้มงวดและเอาจริงตั้งนานแล้ว เพราะไม่เช่นนั้นผู้กู้ที่ค้างชำระหนี้ก็จะปล่อยปละละเลย ไม่สนใจชำระหนี้คืน เพราะไม่มีอะไรเกิดขึ้น ซึ่งในส่วนของ ศธ.นั้น ขณะนี้ได้นำเรื่องการหักเงินเดือนบุคลากรสังกัด ศธ. ที่ค้างชำระเงินกู้ กยศ. และ กรอ. เข้าหารือในที่ประชุม ศธ.แล้ว โดยทุกหน่วยงานเห็นชอบที่จะดำเนินการ ทั้งนี้ ตนได้ส่งข้อมูลบุคลากรใน ศธ.ที่ค้างการชำระหนี้ให้กับหน่วยงานต่างๆไปดำเนินการแล้ว เพื่อให้ทำข้อตกลงในการหักเงินเดือนผู้กู้ยืมที่ค้างชำระที่ยังไม่เคยมีการติดต่อชำระคืน แบ่งเป็น กยศ. 19,437 ราย และ กรอ. 944 ราย ส่วนผู้ที่กู้ยืมเงิน กยศ. และมีการชำระคืนอยู่แล้วตามปกติก็สามารถเข้าร่วมการทำข้อตกลงหักเงินเดือนได้เช่นกัน ซึ่งจะมีส่วนลดมอบให้ 3 เดือน จากเดิม 12 เดือน ก็จ่ายเพียง 9 เดือน โดยเชื่อว่าจะช่วยจูงใจให้คนใน ศธ.มาชำระหนี้คืนมากขึ้น.
จากกรณีกองทุนเงินให้กู้ยืมเพื่อการศึกษา (กยศ.) ใช้มาตรการยึดทรัพย์ผู้ค้างชำระหนี้ โดยยึดทรัพย์ไปแล้ว 788 ราย และมีผู้เข้าข่ายถูกยึดทรัพย์อีก 4,175 ราย เป็นเงิน 109 ล้านบาท
กองทุนเงินให้กู้ยืมเพื่อการศึกษา,ยึดทรัพย์,ค้างชำระหนี้,ประสาท สืบค้า,กยศ.,หักเงินเดือน